## El Consell aprova un conveni per al desenrotllament d’un demostrador tecnològic destinat a la indústria del calcer

*** La Generalitat concedix 270.000 euros al projecte ‘Greenhub4Shoes’, de l’Institut Tecnològic del Calcer i Connexes (Inescop)
* La iniciativa permet desenrotllar ferramentes innovadores per a fomentar estratègies sostenibles destinades al sector**

El Consell ha autoritzat la firma d’un conveni de col·laboració entre la Generalitat i l’Institut Tecnològic del Calcer i Connexes (Inescop) pel qual es destinen 270.000 euros al projecte ‘Greenhub4Shoes’, que consistix en el desenrotllament d’un demostrador tecnològic de ferramentes innovadores com a palanca per a fomentar estratègies sostenibles per a la indústria del calcer.

Este acord s’emmarca en les actuacions que du a terme la Conselleria d’Innovació, Indústria, Comerç i Turisme per al desenrotllament de projectes d’I+D en l’àmbit de l’especialització intel·ligent per a la transformació del model productiu de la Comunitat Valenciana.

El demostrador que es crearà gràcies a esta iniciativa consistix en un concentrador (o *hub*) de solucions sostenibles dirigides a empreses per a la transformació industrial, digital i sostenible.

Este demostrador busca convertir-se en un punt a on es concentren empreses, *startups*, administracions públiques, instituts tecnològics, universitats i persones mamprenedores amb l’objectiu de col·laborar, intercanviar coneixements, generar sinergies i fomentar la innovació en economia circular.

Per a aconseguir tot el que s’ha dit anteriorment es crearà un espai a on les empreses puguen conéixer els requisits ambientals i socials per a organitzacions, com, per exemple, les memòries de sostenibilitat, la responsabilitat social corporativa (RSC), els informes no financers, la petjada de carboni d’organització i les normes ISO de gestió ambiental, entre altres.

A tal fi, s’empraran ferramentes digitals interactives que permeten accedir a estes qüestions de manera senzilla, així com obtindre una avaluació de l’empresa mitjançant una ferramenta en línia d’autodiagnòstic adaptada a la indústria del calcer.

A través d’este acord, es podran finançar tots els gastos atribuïbles al projecte des de l’1 de gener fins al 31 de desembre de 2024.

Fecha: 22/10/2024